Musikken spiller de kommende dage i både Nibe og Skagen, hvor der for første gang siden 2019 afholdes festivaler. Og publikum kan overordnet se frem til nogle solrige dage med enkelte byger. Det viser TV 2 Vejrets prognose. I Nibe begynder torsdagen solrigt, og temperaturen når op omkring 25 grader torsdag eftermiddag. Fra sidst på eftermiddagen bliver det mere skyet. Skagen Festival begynder torsdag, og her kan publikum ifølge TV 2 Vejret også se frem til en dag med en del sol. Der er svag vind fra nord og nordøst, og temperaturen topper omkring de 19 grader. Bygevejr venter Fredagen begynder også med solskin i Nibe, men fra klokken 15 er der mulige byger på programmet samtidig med, at blandt andre Dizzy Mizz Lizzy, Gnags og D-A-D spiller på Stor Scene. Regnbygerne ser først ud til at nå til Skagen ud på aftenen fredag. Her kan festivalgængerne derfor se frem til en solrig dag med temperaturer på op til 20 grader. Nibe Festivals afslutningsdag lørdag ser ud til at byde på lidt flere regnbyger. Temperaturen kan nå 25 grader, men der spås op mod 10 millimeter regn, så måske skal paraplyerne frem til nogle af festivalens afsluttende koncerter. Billedet er omtrent det samme i Skagen. Her byder dagen også på bygevejr, og så bliver det mere blæsende end på festivalens første dage. Temperaturen kommer til at ligge omkring 20 grader. Skagen Festival slutter først søndag, og her venter der en ganske fin sommerdag med sol og en gennemsnitlig temperatur på 18 grader.

Referat:
To store festivaler finder i disse dage sted i Nordjylland, og publikum kan formentlig pakke paraplyer og regntøj væk det meste af tiden.